32003R1500
L 216/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1500/2003 AL CONSILIULUI
din 18 februarie 2003
privind administrarea sistemului de dublu control fără limite cantitative la exportul anumitor produse siderurgice din Federația Rusă în Comunitatea Europeană
(Text cu relevanță pentru SEE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133,
având în vedere propunerea Comisiei,
întrucât:
(1)
Acordul de parteneriat și cooperare de instituire a unui parteneriat între Comunitățile Europene și statele membre, pe de o parte, și Federația Rusă, pe de altă parte (1), a intrat în vigoare la 1 decembrie 1997.
(2)
Comunitatea Europeană și Federația Rusă au convenit să instituie un sistem de dublu control în ceea ce privește anumite produse siderurgice pentru o perioadă cuprinsă între 13 octombrie 1997 și 31 decembrie 1999. Acest acord sub forma unui schimb de scrisori a fost aprobat în numele Comunității Europene prin Decizia 97/741/CE (2). Sistemul a fost prelungit pentru perioada 1 ianuarie 2000-31 decembrie 2001 prin Decizia 2000/294/CE (3). Regulamentul (CE) nr. 2135/97 (4), prelungit prin Regulamentul (CE) nr. 793/2000 (5), adoptă legislația de punere în aplicare corespunzătoare pentru Comunitate.
(3)
Situația privind importurile anumitor produse siderurgice din Federația Rusă în Comunitate a făcut obiectul unei analize aprofundate și, pe baza informațiilor pertinente care le-au fost furnizate, părțile au încheiat un acord sub forma unui schimb de scrisori (6) care instituie un sistem de dublu control fără limite cantitative pentru perioada cuprinsă între data intrării în vigoare a prezentului regulament și până la 31 decembrie 2004, cu excepția cazului în care ambele părți convin să înceteze aplicarea sistemului la o dată anterioară.
(4)
Măsurile necesare punerii în aplicare a prezentului regulament trebuie adoptate în conformitate cu Decizia 1999/468/CE a Consiliului din 28 iunie 1999 de stabilire a procedurilor pentru exercitarea competențelor de executare conferite Comisiei (7),
ADOPTĂ PREZENTUL REGULAMENT:
Articolul 1
(1) În perioada cuprinsă între data intrării în vigoare a prezentului regulament și 31 decembrie 2004, în conformitate cu dispozițiile acordului în forma unui schimb de scrisori menționat anterior, importurile în Comunitate ale anumitor produse siderurgice originare din Federația Rusă, enumerate în apendicele I, sunt subordonate prezentării unui document de supraveghere conform modelului prezentat în apendicele II, eliberat de autoritățile din Comunitate.
(2) De asemenea, în perioada cuprinsă între data intrării în vigoare a prezentului regulament și 31 decembrie 2004, importurile în Comunitate de produse siderurgice originare din Federația Rusă și enumerate în apendicele I sunt subordonate eliberării unui document de export eliberat de către autoritățile ruse competente. Documentul de export este conform modelului prezentat în apendicele III. Documentul de export este valabil pentru exporturile în interiorul teritoriului vamal al Comunității. Importatorul trebuie să prezinte documentul de export în original până la 31 martie a anului ulterior anului în care mărfurile care fac obiectul documentului au fost expediate.
(3) Se consideră că expedierea s-a realizat la data la care mărfurile au fost încărcate în mijlocul de transport în care sunt exportate.
(4) Clasificarea produselor reglementate de prezentul regulament se bazează pe Nomenclatura Tarifară și Statistică Combinată a Comunității (denumită în continuare „NC”). Originea produselor reglementate de prezentul regulament se determină în conformitate cu normele în vigoare în Comunitate.
(5) Autoritățile competente din Comunitate se angajează să informeze Federația Rusă cu privire la orice modificări ale NC în ceea ce privește produsele reglementate de prezentul regulament înainte de data intrării în vigoare a respectivelor modificări în Comunitate.
(6) Mărfurile expediate înainte de data intrării în vigoare a prezentului regulament sunt excluse din sfera de aplicare a prezentului regulament.
Articolul 2
(1) Documentul de supraveghere menționat la articolul 1 este eliberat automat de către autoritatea competentă a statelor membre, gratuit și pentru orice cantitate solicitată, în termen de cinci zile lucrătoare de la data depunerii unei cereri de către orice importator comunitar, indiferent de locul în care acesta este stabilit în Comunitate. În lipsa probei contrare, se prezumă că cererea a fost primită de către autoritatea națională competentă la trei zile lucrătoare de la data depunerii sale.
(2) Un document de supraveghere eliberat de una dintre autoritățile naționale competente menționate de apendicele IV este valabil în toată Comunitatea.
(3) Cererea importatorului de eliberare a unui document de supraveghere cuprinde următoarele elemente:
(a)
numele și adresa completă ale solicitantului (inclusiv numerele de telefon și de fax și eventualul număr de identificare utilizat de autoritățile naționale competente) și, dacă este cazul, numărul de înregistrare TVA;
(b)
după caz, numele și adresa completă ale declarantului sau ale reprezentantului solicitantului (inclusiv numerele de telefon și de fax);
(c)
numele și adresa completă ale exportatorului;
(d)
denumirea exactă a mărfurilor, inclusiv:
-
denumirea lor comercială;
-
codul (codurile) din NC;
-
țara de origine;
-
țara expeditoare;
(e)
greutatea netă, exprimată în kilograme, precum și cantitatea exprimată într-o unitate, alta decât greutatea netă, pentru fiecare poziție din Nomenclatura Combinată;
(f)
valoarea CIF a mărfurilor la frontiera comunitară, exprimată în euro și detaliată pentru fiecare poziție din Nomenclatura Combinată;
(g)
dacă mărfurile în cauză sunt de calitatea a doua sau de o calitate inferioară (8);
(h)
perioada și locul propuse pentru vămuire;
(i)
dacă cererea reia sau nu o cerere anterioară privind același contract;
(j)
următoarea declarație, datată și semnată de solicitant, cu înscrierea numelui său cu litere mari:
„Subsemnatul, certific că informațiile furnizate în prezenta cerere sunt corecte și date cu bună-credință și că sunt stabilit în Comunitate.”
Importatorul prezintă, de asemenea, o copie a contractului de vânzare sau de cumpărare, factura pro forma și/sau, în cazul în care mărfurile nu sunt achiziționate direct în țara producătoare, un certificat de producție eliberat de combinatul siderurgic producător.
(4) Documentele de supraveghere pot fi utilizate numai cât timp măsurile de liberalizare a importurilor rămân în vigoare în ceea ce privește tranzacțiile în cauză. Fără a se aduce atingere eventualelor modificări ale regimului de import în vigoare sau ale deciziilor adoptate în cadrul unui acord sau gestionării unui contingent:
-
perioada de valabilitate a documentului de supraveghere este de patru luni;
-
documentele neutilizate sau parțial neutilizate se pot reînnoi pe o perioadă de aceeași durată.
(5) Importatorul restituie documentele de supraveghere autorității care le-a eliberat la sfârșitul perioadei lor de valabilitate.
Articolul 3
(1) Faptul că prețul unitar la care se efectuează tranzacția este mai mare decât cel indicat în documentul de import cu cel mult 5 % sau că valoarea totală sau cantitatea de produse prezentate pentru import este mai mare decât valoarea sau cantitatea indicată în documentul de import cu cel mult 5 % nu împiedică punerea în liberă circulație a produselor în cauză.
(2) Cererile de eliberare a documentelor de import și documentele propriu-zise au un caracter confidențial. Documentele sunt rezervate exclusiv autorităților competente și solicitantului.
Articolul 4
(1) În primele zece zile ale fiecărei luni, statele membre comunică Comisiei:
(a)
detaliile cantităților și valorilor (calculate în euro) pentru care au fost eliberate documente de import în decursul lunii precedente;
(b)
detaliile importurilor efectuate în decursul lunii anterioare lunii menționate la litera (a).
Informațiile furnizate de statele membre sunt defalcate pe produs, pe cod NC și pe țară.
(2) Statele membre notifică orice anomalii sau fraude pe care le descoperă și, după caz, motivul pentru care au refuzat să elibereze un document de import.
Articolul 5
Notificările prevăzute prin prezentele dispoziții trebuie adresate Comisiei și comunicate pe cale electronică în cadrul rețelei integrate înființate în acest scop, cu excepția cazurilor în care, din motive tehnice imperative, trebuie utilizate temporar alte mijloace de comunicare.
Articolul 6
Procedura comitetului
(1) Comisia este asistată de un comitet compus din reprezentanții statelor membre și prezidat de un reprezentant al Comisiei.
(2) Atunci când se face trimitere la prezentul alineat, se aplică articolele 4 și 7 din Decizia 1999/468/CE.
Perioada prevăzută la articolul 4 alineatul (3) din Decizia 1999/468/CE este de trei luni.
(3) Comitetul își adoptă regulamentul de procedură.
Articolul 7
Orice modificare a apendicelor care poate fi necesară pentru a se ține seama de modificările la anexa sau la apendicele anexate la Acordul sub forma unui schimb de scrisori între Comunitatea Europeană și Federația Rusă sau modificările la normele comunitare privind statisticile, regimurile vamale, regimul comun privind importurile sau supravegherea importurilor se adoptă în conformitate cu procedura prevăzută la articolul 6 alineatul (2).
Prezentul regulament intră în vigoare în a cincisprezecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 februarie 2003.